Laster innhold, vennligst vent.. For å se dette innholdet, må du aktivere JavaScript i nettleseren din.

– Det kjennes fantastisk godt. Det er en kontrollert kamp fra vår side. Men jeg fikk nok flere grå hår på slutten fordi jeg mener vi burde avgjort dette tidligere, sier Rosenborg-trener Kåre Ingebrigtsen til NRK og smiler.

– Vi kommer til snu hele Oslo på hodet. Da blir alle Oslo-folk forbanna, men sånn får det bare bli, sier målscorer og Hosle-gutt Jørgen Skjelvik som kontrollerte inn 2-0-målet på overtid.

MÅLSCORER: Rosenborgs Jørgen Skjelvik. Foto: Alley, Ned / NTB scanpix

– Full kontroll

Ett mål i hver omgang var nok til å sende trønderne til cupfinalen på Ullevaal for andre året på rad.

– Det er den desidert største enkeltkampen i Norge. Det er kampen absolutt alle fotballspillere har lyst til å spille. Jeg priser meg lykkelig for at jeg får lov til å gjøre det igjen. Det gleder jeg meg utrolig mye til, seier Pål André Helland, som mener trønderne hadde full kontroll på kampen.

– Glimt hadde ikke de store sjansene. Vi burde avgjort tidligere. Men litt valuta for pengene må publikum få, fortsetter landslagsspilleren.

Fredrik Midtsjø fikk kreditert Rosenborgs første mål, men er likevel usikker om han var borti ballen på innlegget fra Christian Gytkjær. Uten at det spilte noen stor rolle.

– Jeg er ikke sikker på om jeg er borti ballen, men jeg kan godt ta målet, det er helt greit, sier Midtsjø til NRK, før han fortsatte feiringen i garderoben sammen med lagkameratene som du kan se i videoen under.

God stemningen i garderoben til Rosenborg Du trenger javascript for å se video.

Fortjent seier

Og da Glimt presset på for utlikning, la Jørgen Skjelvik på til 2-0 alene med Glimt-keeper Simon Thomas.

– Det er ikke ofte jeg scorer, så det er deilig å få det med seg, sier Skjelvik.

– Dette har vært målet etter at seriegullet ble sikret for noen uker siden. Nå blir det fest i Oslo en gang til, og det blir utrolig morro, fortsetter Skjelvik.

For nå er trønderne klare for cupfest i hovedstaden.

– Trønderne er glade i cupfinalen, og vi håper å fylle opp Ullevaal. Vi håper å få med oss cupgullet også. Vi er gode til å lage fest i trøndelag, sier Ingebrigtsen.

Hans kollega hos Bodø/Glimt var naturlig nok mer avdempet.

– Det er surt selvfølgelig, fordi vi henger jo med, og det er en åpen kamp fram til de scorer det andre målet. Men de er hakket hvassere enn oss, og fortjener å komme til cupfinalen, sier Glimt-trener Aasmund Bjørkan til NRK.